钦定古今图书集成/明伦汇编/家范典/第029卷 > 朱子全书 > 《寿母赋》明·何景明
## 钦定古今图书集成/明伦汇编/家范典/第029卷 > 朱子全书 > 《寿母赋》明·何景明

春仲之望，为母寿节，与父偕享。时诸子举觞，诸妇进履，诸孙罗舞，及女侄、诸婿咸在。少子景明前跪称赋曰：

“美吾母之降辰兮，惟岁月之协良。当白日之鼎盛兮，
值昭灼之春阳。华鄂鄂以含干兮，草萋萋以交茎。兽
𬳽𬳽于原隰兮，鸟雍雍而载翔。秉明檠于中室兮，征
丰膳于下房。荐五丝之文履兮，举九酝之芬觞。矧翁
甫之齐年兮，亦欣欣而乐康。仰令则于家人兮，夙孝
著于宗祊。固圣善之慈惠兮，爰日臻于嘉祥。”赋毕，又
称歌曰：“惟南山兮日遐，母寿考兮休嘉。秉春阳兮茂
草，列灵茎兮丹葩。中有萱兮芾芾，言树之兮堂背。春
荣滋兮秋华，永忘忧兮千岁。”于是众咸称寿，乃命诸
子妇孙女侄、诸婿饮食，无不醉饱欢喜。